Майлы-Сай мунай кени
Майлы-Сай мунай кени ― Кыргызстандын Жалал-Абад облусунун Аксы районундагы мунай кени. Кербен кыштагынан 50 км чыгыш тарапта, Кербен–Үч-Коргон автомобиль жолунун боюнда. Кен элге илгертен белгилүү. 1901-ж. бургулоодо мунай фонтаны атылып, 5000 тоннадан ашык мунай алынган. Кен палеоген мезгилинде пайда болгон чөкмө тоотектерде жайгашкан. Мунай антиклиналь бүктөлүшүн түзүп жаткан кумдук, алевролит жана акиташ тоотек кабаттарында топтолгон. Кабаттардын калыңдыгы 64–217 м. Мунай метандуу класска кирет; 30°Сге чейин ысытып ажыратууда 73% метандуу углеводдор, 18% нафтен, 14,6% ароматтуу углеводдор бөлүнүп алынат. Салыштырма салмагы 0,8390–0,9125. Мунай палеоген мезгилинде деңиз шартында пайда болгон. Мунай бургулоо көзөнөгүнө түшүрүлгөн насос менен сордуруп алынат.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары